ΓΡΑΠΤΗ ΕΡΩΤΗΣΗ P-1917/97 υποβολή: Giacomo Santini (UPE) προς την Επιτροπή (27 Μαΐου 1997)

Θέμα: Κανονισμός εφαρμογής (ΕΚ) αριθ. 411/97 για τη νέα Κ.Ο.Α.

Οι επανειλημμένοι παγετοί κατά τη διάρκεια του Απριλίου 1997 κατέστρεψαν ανεπανόρθωτα μεγάλο τμήμα των οπωρολαχανοκαλλιεργειών σε μια μεγάλη περιοχή όπου ο τομέας αυτός αποτελεί παράγοντα πρωταρχικής οικονομικής και κοινωνικής σημασίας, τόσο λόγω της ίδιας της παραγωγής όσο και λόγω των δραστηριοτήτων που συνεπάγεται η τελευταία.

Ειδικότερα πρόκειται για τις παραγωγές των Friuli Venetia Giulia, Trentino Alto Adige, Veneto, Emilia Romagna, Lombardia, Valbe d»Aosta και Calabria, παραγωγές οι οποίες βρίσκονται στο πιο ευαίσθητο στάδιο της ανάπτυξης, μεταξύ της άνθησης και του δεσίματος των καρπών.

Οι σχετικές ζημίες είναι εξαιρετικά σοβαρές και υπάρχει κίνδυνος να αποβούν εις βάρος των εισοδημάτων σε ολόκληρο τον εν λόγω τομέα. Ο κανονισμός εφαρμογής (ΕΚ) αριθ. 411/97 ((EE L 62 της 4.3.1997, σελ. 9. )) για τη νέα Κ.Ο.Α. προβλέπει ότι ο υπολογισμός του ποσού που διαθέτει το επιχειρησιακό ταμείο για τη χρηματοδότηση της εκτέλεσης του επιχειρησιακού προγράμματος πραγματοποιείται βάσει της αξίας της παραγωγής που είχε διατεθεί στο εμπόριο από τις οργανώσεις παραγωγών κατά το προηγούμενο έτος. Υπό τις παρούσες συνθήκες, όπου προβλέπεται πτώση της αξίας της ίδιας της παραγωγής για το 1998 προβλέπεται και μείωση των πιθανών επενδύσεων.

Η Επιτροπή:

1. Ζητείται από την Επιτροπή, βάσει του Κανονισμού (ΕΚ) 2200/96 ((EE L 297 της 21.11.1996, σελ. 1. )), να λάβει υπόψη της, κατά τον υπολογισμό του ποσού που διαθέτει το επιχειρησιακό ταμείο, το ήμισυ της αξίας της παραγωγής που διατέθηκε στο εμπόριο κατά την προηγούμενη τριετία, ώστε να δοθεί στις οργανώσεις παραγωγών η δυνατότητα να εκμεταλλευθούν πλήρως το χρηματοδοτικό μηχανισμό που θέτει στη διάθεσή τους η ίδια η ΕΕ.

2. Ζητείται από την Επιτροπή να προτείνει τροποποίηση του Κανονισμού (ΕΚ) 2200/96 σε σχέση με τη χρηματοδοτική ενίσχυση των επιχειρησιακών προγραμμάτων, βάσει της οποίας θα προβλέπεται ότι το συνολικό ποσό των χρηματοδοτικών ενισχύσεων που βαρύνει τον προϋπολογισμό της Επιτροπής θα ανέρχεται - κατά τα δύο πρώτα έτη εφαρμογής της μεταρρύθμισης - στο 6% της συνολικής αξίας της παραγωγής όλων των οργανώσεων παραγωγών, πράγμα που θα μειώσει το ποσοστό των πιστώσεων που βαρύνουν τους παραγωγούς.

Το ΕΓΤΠΕ πρέπει, επομένως, να εγγυηθεί το 3,5% των εισφορών στα επιχειρησιακά προγράμματα ή των σχεδίων δράσης που βαρύνουν τις οργανώσεις παραγωγών της Κοινότητας.

Απάντηση του κ. Fischler εξ ονόματος της Επιτροπής (2 Ιουλίου 1997)

1. Σύμφωνα με τον κανονισμό (ΕΚ) αριθ. 2200/96 για την κοινή οργάνωση των αγορών στον τομέα των οπωροκηπευτικών και με τον κανονισμό (ΕΚ) αριθ. 411/97, τα επιχειρησιακά ταμεία και το ανώτατο όριο κοινοτικής χρηματοδοτικής συνδρομής υπολογίζονται βάσει του κύκλου εργασιών (αξία παραγωγής) της οργάνωσης παραγωγών κατά τη διάρκεια του έτους που προηγείται αυτού κατά το οποίο θα γίνει χρήση των επιχειρησιακών ταμείων. Το γεγονός ότι λαμβάνεται υπόψη ο κύκλος εργασιών ενός έτους όσο το δυνατόν πλησιέστερου προς το έτος κατά το οποίο θα ενεργοποιηθούν τα επιχειρησιακά ταμεία οφείλεται στην ανάγκη να χρησιμοποιηθεί ως σημείο αναφοράς για τον υπολογισμό της κοινοτικής ενίσχυσης το κατά το δυνατόν πλησιέστερο προς την οικονομική κατάσταση της οργάνωσης παραγωγών κατά τη στιγμή της υποβολής των επιχειρησιακών τους προγραμμάτων και ταμείων.

Σε περίπτωση απότομης μείωσης του κύκλου εργασιών και, λόγω του γεγονότος αυτού, του ανώτατου ποσού κοινοτικής χρηματοδοτικής ενίσχυσης που θα μπορούσε να ζητήσει μία οργάνωση παραγωγών για το επόμενο έτος, κρίνεται γενικά ότι η εν λόγω οργάνωση θα μειώσει, με δική της πρωτοβουλία, το μέγεθος των επιχειρησιακών ταμείων (και το ποσό της αιτούμενης χρηματοδοτικής ενίσχυσης) για να ληφθεί υπόψη η μειωμένη δυνατότητα συμβολής των μελών της.

Εντούτοις, η Επιτροπή επί του παρόντος εξετάζει σε ποιο βαθμό θα πρέπει να λαμβάνεται υπόψη, στο πλαίσιο του καθεστώτος αυτού, μία πολύ απότομη μείωση του κύκλου εργασιών μιάς οργάνωσης παραγωγών, όταν αυτή οφείλεται σε φυσική καταστροφή.

2. Η Επιτροπή δεν θεωρεί αιτιολογημένη την αίτηση αύξησης του ανώτατου κοινοτικού ορίου χρηματοδοτικής συνδρομής (που καθορίζεται σε 2% και 2,5%, από το 1999 και μετά, του κύκλου εργασιών του συνόλου των οργανώσεων παραγωγών), με επιχείρημα τις φυσικές καταστροφές που έπληξαν ορισμένες περιφέρειες της Κοινότητας. Πράγματι, στο σύνολο του κοινοτικού τομέα οπωροκηπευτικών, οι θετικές και αρνητικές μεταβολές της παραγωγής των περιφερειών αντισταθμίζονται μεταξύ τους ώστε το ανωτέρω αναφερόμενο όριο να εξασφαλίζει, κατά μέσο όρο, ένα δίκαιο επίπεδο ενισχύσεων για το σύνολο των οργανώσεων παραγωγών της Κοινότητας.